Samantha
Uh, la vita è scharfa!

Arrivada a Scuol Ok. Lura cumenz jau. Mes num è Samantha. Forsa che inqualin da vus m'enconuschan gia.
U forsa che vus enconuschais plitost mia amia Carrie. I va en sasez qua per mai, ma jau less tuttina curt menziunar Carrie. Carrie ha grond success cun sia columna da sex. E jau, ok, jau dun tiers, jau era e sun adina in zichel scuidusa. Betg pervi dal sex, tge pensais! Ma plitost pervi da la columna.
Ma vus savais gea, igl meglier encunter talas frustraziuns è... shopping! E perquai haja cumprà ina pretty chasetta en il lieu da bellezza extraordinaria a Scuol, en Engiadina. Jau hai lura spert badà che be cun in pau englais na vegn'ins betg lunsch en terra rumantscha. Perquai haja gist fatg in curs da rumantsch.
Rumantsch grischun, sa chapescha. (En sasez haja fatg quel curs be perquai che mes scolast era uschè in gnoc, ... e jau hai survegnì uras privatas ... - Tranter nus: er el ha pudì emprender insatge da mai ...) Ma vus savais, be far bella vita a Scuol na va era betg, jau vuleva lavurar, era scriver ina columna. Atgnamain avev'jau fatg ina dumonda tar la NZZ, ma quels n'han gì nagin interess. (Hai schon adina savì ch'ils Svizzers èn in pau da quai verklempt.) Ma in bel di, cura che jau era gist en mes bikini sin veranda hai jau vesì ad arrivar in bus alv cun insaquants bels giuvenots. Jau als hai lura envidà sin in drink (restà èsi deplorablamain be tar il drink) ed uschia hai jau chattà or ch'els èn da Punts, dad ina gasetta giuvna. La gasetta gist precis adattada per mia columna!!
Els han gì grond plaschair, e dalunga acceptà mia columna. Oravant tut in giuven numnà Rafael M. era totalmain fascinà da l'idea, il pli gugent avess el scrit sez la columna sur da ses tema preferì ... ma quai ma fiss ì lur memia lunsch.
Lura bain mes uffants, mia curta story per questa giada, dapli da mai datti en las proximas Punts!!!

Cun bitschs bletschs as salida vossa Samantha